**Арцём Шрайбман** (нар. 1 кастрычніка 1991, Гомель) — беларускі палітолаг, аналітык, журналіст. Пазаштатны аўтар TUT.BY, запрошаны эксперт Маскоўскага цэнтра Карнегі, заснавальнік аналітычнага агенцтва Sense Analytics.

Біяграфія
---------

Нарадзіўся 1 кастрычніка 1991 года ў Гомелі.

Навучаўся ў гімназіі № 71 Гомеля з паглыбленным вывучэннем англійскай мовы. Падчас навучання выйгрываў алімпіяды па матэматыцы і прадмеце «Чалавек. Грамадства. Дзяржава».

У 2014 годзе скончыў бакалаўрэат Беларускага дзяржаўнага ўніверсітэта па спецыяльнасці «Міжнароднае права». У 2018 годзе скончыў магістратуру Лондонскай школы эканомікі па спецыяльнасці «Палітыка і камунікацыя».

### Дзейнасць

З 2012 па 2014 год працаваў у беларускім навастным агенцтве «БелаПАН». Супрацоўнічаў з англамоўным аналітычным парталам пра Беларусь BelarusDigest.com. Стажыраваўся ў нямецкім Бундэстагу ў камандзе Олівера Качмарэка з Сацыяльна-дэмакратычнай партыі Германіі, а таксама 1 месяц — у дзелавым штотыднёвіку «Белорусы и рынок».

З 2014 па 2019 год адказваў за раздзел «Палітыка» на беларускім партале TUT.BY. З 2019 года А. Шрайбман публікуецца ў выданні як незалежны эксперт.

З 2016 года ўзаемадзейнічае з Маскоўскім Цэнтрам Карнегі ў якасці аглядальніка па тэмам унутранай і знешняй палітыкі Беларусі. Таксама ў 2016 годзе паўгода працаваў дарадчыкам пастаяннага каардзінатара ААН па пытаннях палітычнага развіцця Беларусі.

У 2019 годзе заснаваў уласнае аналітычнае агенцтва Sense Analytics, якое выдае выдае аналітычныя бюлетені на англійскай і рускай мове па падпісцы. У выданнях збіраецца асноўная інфармацыя пра палітычную і эканамічную сітуацыю ў Беларусі. Бюлетені набываюць дыпламатычныя прадстаўніцтвы, палітычныя фонды і міжнародныя арганізацыі, якія працуюць з Беларуссю.

### Праекты

Са жніўня 2018 года вядзе свой канал у Telegram, у якім анансуе публікацыі ў анлайн-выданнях, інтэрв’ю і дзеліцца ўласнымі меркаваннямі аб палітычнай сітуацыі ў Беларусі. Канал актыўна рос з пачатку красавіка 2020 года, калі пачалася прэзідэнцкая выбарчая кампанія. Па стане на снежань 2020 года колькасць падпісчыкаў канала складала больш за 42.000 чалавек і ён знаходзіўся ў першай дваццатцы беларускіх каналаў пра палітыку.

На афіцыйным YouTube-канале TUT.BY са студзеня 2019 года па красавік 2020 года выходзіла праграма «руск.: Разжёвано». У кароткіх роліках у лаканічнай манеры А. Шрайбман дзяліўся ўласным меркаваннем аб актуальных грамадска-палітычных падзеях у Беларусі. Апошні ролік быў прысвечаны рэакцыі беларускіх уладаў на распаўсюджванне COVID-19 у Беларусі.

На YouTube-канале «TUT.BY.Политика» у перыяд прэзіденцкіх выбараў 2020 года выйшлі інтэрв’ю Арцёма Шрайбмана з вядучымі палітыкамі: з незарэгістраванымі кандыдатамі ў прэзідэнты Віктарам Бабарыка і Валерыем Цапкала, з кандыдатам у прэзідэнты Святланай Ціханоўскай, якая на перадачы была разам з Веранікай Цапкала і Марыяй Калеснікавай.

Пераслед
--------

3 чэрвеня 2021 года на АНТ выйшла інтэрв’ю з палітвязням Раманам Пратасевічам, які абвінаваціў Арцёма Шрайбмана ў тым, што ён браў удзел у каардынацыйным штабе-чаце пратэстаў 2020 года. У выніку таго што «рызыкі знаходжання ў Беларусі вельмі ўзраслі» і Арцём Шрайбман быў вымушаны з’ехаць ва Украіну.

2 снежня 2021 года стала вядома, што тэлеграм-канал Арцёма Шрайбмана суд прызнаў экстрэмісцкім.

Сям’я
-----

Жанаты з журналісткай Вікторыяй Луд з чэрвеня 2017 года.

Узнагароды
----------

* Прэмія спецыяльнага фонда Прэзідэнта Рэспублікі Беларусь па працы з адоранными навучэнцамі (2008).

Заўвагі
-------

1. ↑  Артем Шрайбман в tut.by Архівавана 19 лістапада 2020. // TUT.BY
2. ↑  About us — Sense analytics (sense-analytics.by)
3. ↑  Артем Шрайбман в Московском центре Карнеги //carnegie.ru
4. ↑  Статистика канала Shraibman. Telegram Analytics (tgstat.com)
5. ↑  Иронично получилось... (руск.). *Шрайбман в Telegram* (5 чэрвеня 2021). Праверана 6 чэрвеня 2021.
6. ↑  Тэлеграм-канал Арцёма Шрайбмана і «Ніка і Майка» прызналі экстрэмісцкімі **(нявызн.)**. *Наша Ніва* (2 снежня 2021). Праверана 3 снежня 2021.
7. ↑  З’явілася новая журналісцкая сям’я: Арцём Шрайбман і Віка Луд пабраліся шлюбам! | baj.by
8. ↑  Учащиеся гимназии 71 г. Гомеля, награжденные Премией специального фонда Президента Республики Беларусь по работе с одаренными учащимися

Спасылкі
--------

* «Цікавыя людзі». Артём Шрайбман Архівавана 17 лістапада 2020.
* Артём Шрайбман у twitter
* Тэлеграм-канал Арцёма Шрайбмана

|  |  |
| --- | --- |
| ⚙️   У сацыяльных сетках | Facebook · Telegram · X |
| Нарматыўны кантроль | GND: 1158501617 · VIAF: 882152636176820052385 |